2021/0163 (NLE)

Propunere de

DECIZIE DE PUNERE ÎN APLICARE A CONSILIULUI

de aprobare a evaluării planului de redresare și reziliență al Slovaciei

CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Regulamentul (UE) 2021/241 al Parlamentului European și al Consiliului din 12 februarie 2021 de instituire a Mecanismului de redresare și reziliență, în special articolul 20,

având în vedere propunerea Comisiei Europene,

întrucât:

(1)Pandemia de COVID-19 a avut un impact perturbator asupra economiei Slovaciei. În 2019, produsul intern brut pe cap de locuitor (PIB-ul pe cap de locuitor) al Slovaciei a fost de 55 % din media UE. Conform previziunilor de primăvară ale Comisiei din 2021, PIB-ul real al Slovaciei a scăzut cu 4,8 % în 2020, iar cumulat în 2020 și 2021 se preconizează o scădere cu 0,2 % a acestuia. Unul dintre aspectele existente de mai mult timp cu impact asupra performanței economice pe termen mediu este concentrarea activității economice în sectoarele industriei prelucrătoare tradiționale, în care se înregistrează rate scăzute în ceea ce privește inovarea și valoarea adăugată, în condițiile în care există lacune în materie de competențe; în plus, sarcina de reglementare considerabilă și carențele din administrația publică și din sistemului de justiție ridică obstacole în calea investițiilor private.

(2)La 9 iulie 2019 și la 20 iulie 2020, Consiliul a adresat recomandări Slovaciei în contextul semestrului european. Consiliul a recomandat în special să se ia măsuri care să sprijine redresarea economică și să protejeze în același timp sustenabilitatea pe termen lung a finanțelor publice, să consolideze reziliența sistemului de sănătate, să amelioreze calitatea și caracterul incluziv al educației la toate nivelurile și să promoveze competențele, să focalizeze politica economică asupra investițiilor în tranziția digitală și în cea verde, precum și în alte domenii, ținând seama de disparitățile regionale și să îmbunătățească eficacitatea și integritatea sistemului de justiție, prin combaterea corupției și a spălării banilor, și să asigure servicii publice de calitate și un mediu de afaceri favorabil. În urma evaluării progreselor înregistrate în ceea ce privește punerea în aplicare a acestor recomandări specifice Slovaciei la momentul transmiterii planului de redresare și reziliență, Comisia constată că s-au realizat progrese substanțiale în ceea ce privește recomandarea de a se lua toate măsurile necesare pentru combaterea eficace a pandemiei de COVID-19 și de a se asigura venituri de înlocuire adecvate.

(3)[Recomandarea Consiliului privind politica economică a zonei euro a recomandat statelor membre din zona euro să ia măsuri, inclusiv prin intermediul planurilor de redresare și reziliență, pentru a asigura, printre altele, o orientare politică care să sprijine redresarea și să îmbunătățească în continuare convergența, reziliența și creșterea durabilă și favorabilă incluziunii. În recomandarea Consiliului se recomanda, de asemenea, consolidarea cadrelor instituționale naționale, asigurarea stabilității macrofinanciare, finalizarea UEM și consolidarea rolului internațional al monedei euro.] [If the Council recommendation is not adopted by the time of the CID adoption, the recital will be removed].

(4)La 29 aprilie 2021, Slovacia a transmis Comisiei planul său național de redresare și reziliență, în conformitate cu articolul 18 alineatul (1) din Regulamentul (UE) 2021/241. Transmiterea planului de redresare și reziliență a avut loc în urma unui proces de consultare care s-a desfășurat în conformitate cu cadrul juridic național și la care au participat autoritățile locale și regionale, partenerii sociali, organizațiile societății civile, organizațiile de tineret și alte părți interesate relevante. Spiritul de răspundere național pentru planurile de redresare și reziliență stă la baza implementării cu succes a acestora și a impactului lor de durată la nivel național, precum și a credibilității acestora la nivel european. În temeiul articolului 19 din regulamentul menționat, Comisia a evaluat relevanța, eficacitatea, eficiența și coerența planului de redresare și reziliență, în conformitate cu orientările privind evaluarea prevăzute în anexa V la regulamentul menționat.

(5)Planurile de redresare și reziliență ar trebui să urmărească obiectivele generale ale Mecanismului de redresare și reziliență instituit prin Regulamentul (UE) 2021/241 și ale Instrumentului de redresare al UE instituit prin Regulamentul (UE) 2020/2094 al Consiliului pentru a sprijini redresarea în urma crizei provocate de pandemia de COVID-19, precum și pentru a promova coeziunea economică, socială și teritorială a Uniunii prin contribuția la cei șase piloni menționați la articolul 3 din Regulamentul (UE) 2021/241.

(6)Implementarea planurilor de redresare și reziliență ale statelor membre va constitui un efort coordonat în materie de investiții și reforme în întreaga Uniune. Implementarea coordonată și simultană a acestor reforme și investiții, precum și a proiectelor transfrontaliere va permite ca aceste reforme și investiții să se consolideze reciproc și să aibă efecte de propagare pozitive în întreaga Uniune. Astfel, aproximativ o treime din impactul mecanismului asupra creșterii economice și a creării de locuri de muncă în statele membre va fi generată de efectele de propagare din alte state membre.

Un răspuns echilibrat care să contribuie la cei șase piloni

(7)În conformitate cu articolul 19 alineatul (3) litera (a) și cu secțiunea 2.1 din anexa V la Regulamentul (UE) 2021/241, planul de redresare și reziliență reprezintă în mare măsură (nota A) un răspuns cuprinzător și echilibrat în mod adecvat la situația economică și socială, contribuind astfel în mod corespunzător la toți cei șase piloni menționați la articolul 3 din Regulamentul (UE) 2021/241 și ținând seama de provocările specifice cu care se confruntă statul membru în cauză și de alocarea financiară care i-a fost atribuită.